 NA CHARLES WASONGA JUMLA ya Wakenya 350,000 waliopeana data zao za kibinafsi kwa kampuni ya Wordcoin Julai 2023 kwa ahadi kwamba watalipwa Sh7,000 walilaghaiwa kwani hawatapokea malipo hayo, wabunge wamefahamishwa. Mkurugenzi  Mkuu wa Kamati Shirikishi ya Kitaifa kuhusu Uhalifu wa Mitandaoni (NC4s) David Njoka ameiambia kamati inayochunguza sakata hiyo kwamba data zilizokusanywa kwa kumulika mboni za macho za watu hao zilihifadhiwa katika hifadhi ya shirika la Amazon Web Services nchini Amerika. “Haijulikani kama data hizo ni salama au la. Aidha, ni kinyume cha sheria kwa kampuni yoyote kusafirisha data za kibinafsi za Wakenya hadi nchi za ng’ambo kinyume cha sheria,” Bw Njoka akaeleza Jumanne alipofika mbele ya kamati hiyo katika majengo ya bunge, Nairobi. Afisa huyo alisema kuwa Worldcoin ilipoingia nchini mnamo Novemba 2022 ilijifanya kuwa kampuni ya utafiti. “Lakini ni mnamo Julai 2023 ndipo ikaanza shughuli ya kuchukua data za kibinafsi za Wakenya kwa lengo la kuzitumia katika mradi wake wa ‘Artificial Intelligence’,” akasema. “Lakini utafiti wetu umeonyesha kuwa data za jumla ya Wakenya 350,000 zilichukuliwa kwa muda wa wiki moja na isitoshe, uchunguzi wetu umeonyesha kuwa hamna aliyelipwa Sh7,000 walizoahidiwa,” Bw Njoka akaeleza. Kamati hiyo ya muda, inayoongozwa na Mbunge wa Narok Magharibi Daniel Tongoyo ilianza vikao vyake jana Jumanne ambapo inatarajiwa kuhoji wadau mbalimbali katika sekta ya usalama na teknolojia ya habari na mawasiliano (ICT). Bw Njoka alisema kando na Kenya, Worldcoin iliendesha operesheni ya kukusanya data kutoka kwa mataifa mengine 34 kote duniani, haswa yale yanayoendelea. Alieleza kuwa nchini Kenya, Worldcoin iliendesha shughuli zake kupitia maajenti waliojulikana kama Wangechi Maina na Rael Mwende. “Lakini uchunguzi wetu umebaini kuwa kampuni hiyo haikuwa na afisi rasmi nchini Kenya na haikuwa imesajiliwa kwa mujibu wa sheria. Aidha, shughuli walizokuwa wakiendesha hazikuwa halali kwa sababu kampuni hiyo haikuwa imesajiliwa kisheria nchini Kenya,” Bw Njoka akasema. Baada ya habari kuenea kuwa kampuni hiyo inalipa Sh7,000 kwa kila atakayekubali data yake kuchukuliwa, Wakenya walijitokeza kwa wingi katika jumba la KICC ambako shughuli hiyo ilikuwa ikiendeshwa. Hapo ndipo serikali ilipiga marufuku shughuli za Worldcoin baada ya tashwishi kuibuliwa kuhusu uhalali wa shughuli zake na usalama wa data ilizokusanya. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  